Polisie in Oos-Kaap deur bendelede aangevalArgieffoto: SAPD Polisiebeamptes van Gelvandale in die Oos-Kaap is Saterdagmiddag omstreeks 16:00 met klippe bestook toe hulle besig was met ŉ stop-en-deursoek-operasie in Martinstraat, Helenvale. Kol. Priscilla Naidu, woordvoerder van die polisie, het gesê die beamptes is deur ŉ groep mense aangeval toe die beamptes ŉ dwelmverwante inhegtenisneming wou uitvoer. “Toe die verdagte hom teen inhegtenisneming verset het, het die groep ingegryp en die beamptes met klippe bestook,” het sy gesê. “Een polisiebeampte het ŉ wond op sy voorkop opgedoen en twee polisievoertuie is beskadig.” Vier persone is omstreeks 20:00 in hegtenis geneem op aanklag van aanranding met die doel om ernstige liggaamlike skade aan te rig en opsetlike saakbeskadiging. “Twee verdagtes, onderskeidelik 23 en 26 jaar oud, is by ŉ huis in Martinstraat in hegtenis geneem en twee verdagtes, albei 23 jaar oud, is by ŉ ander huis, ook in Martinstraat in hegtenis geneem.” Naidu het gesê die verdagtes behoort almal vermoedelik aan die New Kids-bende. Hulle sal Maandag in die hof verskyn.